b'\n_START_ARTICLE_\nRtisjtsjevo\n_START_SECTION_\nHistorie\n_START_PARAGRAPH_\nBosetningen ble grunnlagt p\xc3\xa5 slutten av 1500-tallet eller begynnelsen av 1600-tallet. Allerede i 1666, da den f\xc3\xb8rste gang nevnes i historiske dokumenter, var det en kirke p\xc3\xa5 stedet. Frem til 1723 var landsbyen kalt Pokrovskij etter kirken. I 1723 ble landomr\xc3\xa5det, etter dekret fra Peter den store, fordelt til veteraner fra den store nordiske krig. Blant disse veteranene var ogs\xc3\xa5 landsbyens nye eier, Rtisjtsjev, og landsbyen ble kalt Rtisjtsjevo etter han._NEWLINE_I 1868 besluttet en Semstvo-komite for bygging av jernbanen Tambov-Saratov \xc3\xa5 opprette en Stasjon av andre klasse i Rtisjtsjevo, og stasjonen var i drift fra 1871. I forbindelse med byggingen av jernbanestasjonen oppsto det en rekke mindre bosetninger i omr\xc3\xa5det rundt landsbyen og stasjonen. Rtisjtsjevo dannet sammen med disse bosetningene et eget forvaltningsdistrikt, som besto til 1917. Da ble Rtisjtsjevo rajon opprettet, med Rtisjtsjevo som administrativt senter. I 1920 fikk Rtisjtsjevo innvilget bystatus.\n_START_SECTION_\nNansen-fondet\n_START_PARAGRAPH_\nP\xc3\xa5 vegne av Den internasjonale R\xc3\xb8de Kors-komiteen opprettet Fridtjof Nansen i 1921 et fond for \xc3\xa5 hjelpe de sultrammede i Volga-regionen. Som f\xc3\xb8lge av Nansen-fondet ble det opprettet to matsaler i Rtisjtsjevo, hvor 830 foreldrel\xc3\xb8se barn fikk gratis mat. Det ble ogs\xc3\xa5 gitt middager til familier som trengte det og til flyktninger. 29. november 1921 stoppet Nansen i Rtisjtsjevo, p\xc3\xa5 vei tilbake fra Saratov. Han ble i Rtisjtsjevo i tre dager, og bodde p\xc3\xa5 jernbanestasjonen. Her satte han opp distribusjonsbasen for hjelp til de sultende, kontrollerte at de foreldrel\xc3\xb8se barna fikk maten de trengte, og bes\xc3\xb8kte steder hvor rasjonene ble utlevert i landsbyene rundt Rtisjtsjevo._NEWLINE_Den 14. september 2010 ble en minnetavle over Fridtjof Nansen avduket p\xc3\xa5 stasjonsbygningen p\xc3\xa5 jernbanestasjonen Rtisjtsjevo-I.\n_START_SECTION_\nN\xc3\xa6ringsliv\n_START_PARAGRAPH_\nRtisjtsjevo ligger der hvor jernbanelinjene Tambov\xe2\x80\x93Saratov og Penza\xe2\x80\x93Povorino m\xc3\xb8tes. Dette gjenspeiles i byens n\xc3\xa6ringsliv, som domineres av jernbanerettede virksomheter, som utgj\xc3\xb8r rundt en fjerdedel av arbeidsplassene i byen. I tillegg finnes det et st\xc3\xb8rre slakteri og kj\xc3\xb8ttbehandlingsfabrikk.'